Ministarstvo kulture Crne Gore, u skladu sa čl. 68 i čl. 70 st. 1 Zakona o kulturi („Sl.list Crne Gore“, br. 49/08, 16/11 i 38/12) objavljuje

**K O N K U R S**

**za sufinansiranje projekata i programa od značaja za ostvarivanje javnog interesa u oblasti kulturno**-**umjetničkog stvaralaštva u 2020. godini**

Ministarstvo kulture sufinansiraće u 2020. godini nove projekte i programe iz sljedećih oblasti:

1. **Likovna umjetnost**

* programi i projekti međunarodne promocije i prezentacije crnogorske likovne umjetnosti;
* međunarodni programi stručnog usavršavanja (rezidencije, konferencije, kolonije, radionice);
* izdavački projekti u likovnoj umjetnosti (stručne publikacije, leksikoni i monografije o crnogorskim umjetnicima);
* retrospektivne izložbe od izuzetnog značaja za crnogorsku kulturu;

1. **Muzička i muzičko**-**scenska djelatnost**

* nova djela umjetničke muzike;
* produkcija i premijera novih muzičko-scenskih programa;
* učešće crnogorskih muzičara u međunarodnim projektima saradnje;
* međunarodni programi stručnog usavršavanja i majstorske radionice;
* izdavački projekti u umjetničkoj muzici (publikacije, CD, DVD…);

1. **Književnost**

* nova književna djela autora iz Crne Gore;
* nova djela iz oblasti nauke o književnosti;

1. **Književno prevođenje**

* prevodi djela crnogorskih autora na strane jezike;
* prevodi djela svjetske književnosti na crnogorski jezik;

1. **Časopisi za kulturu i umjetnost**

* časopisi kojima se promovišu kulturno-umjetničke vrijednosti, naučna ostvarenja od značaja za kulturu i umjetnost, razvija interkulturalni dijalog i protežira kritički osvrt na savremeno stvaralaštvo;

1. **Pozorišna produkcija**

* nove pozorišne produkcije;
* izdavački projekti u pozorišnoj djelatnosti (stručne publikacije, leksikoni i monografije);

1. **Kulturno-umjetničke manifestacije i festivali**

* manifestacije i festivali iz svih oblasti kulturno-umjetničkog stvaralaštva.

Pravo učešća na konkursu imaju fizička i pravna lica koja imaju prebivalište u Crnoj Gori, odnosno koja su u Crnoj Gori registrovana za obavljanje djelatnosti kulture.

**Fizička lica mogu konkurisati sa projektima koje samostalno realizuju kao svoje autorsko djelo.**

Pravo učešća nemaju:

- nevladine organizacije,

- nacionalne javne ustanove i drugi subjekti čiji se rad finansira iz budžeta Crne Gore, sredstvima planiranim za kulturu.

Projekti prijavljeni na konkurs vrednuju se prema kriterijumima propisanim članom 73 Zakona o kulturi:

* umjetnički kvalitet i značaj za razvoj crnogorske kulture,
* reference realizatora,
* doprinos razvoju multinacionalnih i multikulturalnih vrijednosti,
* doprinos podsticanju internacionalnog dijaloga i stimulisanju razvoja partnerstva,
* međunarodna afirmacija crnogorske kulture,
* doprinos očuvanju tradicije i crnogorske kulturne baštine,
* afirmacija perspektivnih talenata,
* doprinos afirmaciji stvaralaštva lica sa invaliditetom,
* realnost budžeta projekta i obezbijeđenost uslova za njegovu realizaciju.

Kod vrednovanja i izbora projekata za sufinansiranje, prednost će imati projekti i programi kojima se doprinosi ostvarivanju propisanog javnog interesa u kulturi:

* ravnomjernom razvoju kulture,
* međunarodnoj kulturnoj saradnji i razmjeni programa,
* zaštiti i promociji raznolikosti kulturnih izraza,
* naučnim istraživanjima i stručnim usavršavanjima u kulturi,
* obezbijeđenosti drugih izvora finansiranja,
* očuvanju izvornih i tradicionalnih kulturnih i etno-kulturnih osobenosti,
* razvoju amaterskog kulturno-umjetničkog stvaralaštva,
* razvoju kulturnog i umjetničkog stvaralaštva lica sa invaliditetom,
* podsticaj stvaralaštva djece i mladih.

Projekti i programi će se sufinansirati najviše do 50% iznosa ukupnih sredstava potrebnih za njihovu realizaciju.

Projekti i programi koji su dobili finansijsku podršku iz drugog izvora u Budžetu Crne Gore u iznosu od 50% ukupnih sredstava potrebnih za realizaciju, neće biti sufinansirani na ovom konkursu, shodno pravilima o državnoj pomoći.

Projekti i programi koji nemaju projektovano sufinansiranje mimo budžeta Ministarstva kulture, neće biti sufinansirani na ovom konkursu.

Za podnosioce prijava koji su prethodnih godina koristili sredstva po osnovu konkursa o sufinansiranju programa i projekata, cijeniće se i ispunjenost dosadašnjih ugovorenih obaveza.

Prijava na konkurs podnosi se na odgovarajućem obrascu koji je dostupan na sajtu ***www.mku.gov.me*** .

Uz precizno popunjeni obrazac, dostavljaju se i obavezni prilozi navedeni u tački 4 obrasca.

Prijava sa prilozima, podnosi se:

* u jednom štampanom primjerku, neposredno ili poštom na adresu:

Ministarstvo kulture, ul. Njegoševa, 81250 Cetinje, sa naznakom »Konkurs za ... (navesti oblast)«.

* i obavezno u elektronskoj formi, na USB-u (flešci), CD-u ili DVD-u, u sadržaju istovjetnom štampanom primjerku (prijava sa svim prilozima).

**Prijave se podnose zaključno sa 15. januarom 2020. godine.**

Neblagovremene i nepotpune prijave se neće razmatrati. Prijave napisane rukom nijesu prihvatljive. Konkursni materijal se ne vraća.

Vrednovanje projekata vrše komisije koje Ministarstvo obrazuje po pojedinačnim oblastima, od afirmisanih umjetnika i stručnjaka u kulturi.

Ministarstvo će na predlog stručnih komisija donijeti odluku o sufinansiranju projekata i programa, dok će ugovor sa odabranim realizatorima biti zaključen u roku od 30 dana od dana objavljivanja odluke o sufinansiranju.

Rezultati konkursa biće javno objavljeni.